RO Jurnalul Ofícial al Uniunii Europene 165

32002R0001



JURNALUL OFÍCIAL AL UNIUNII EUROPENE

REGULAMENTUL (CE) NR. 1/2002 AL COMISIEI

din 28 decembrie 2001

de stabilire a normelor de aplicare a Regulamentului (CE) nr. 1259/1999 al Consiliului în ceea ce privește sistemul simplificat de plăți pentru agricultori în cadrul anumitor programe de ajutor

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 1259/1999 al Consiliului din 17 mai 1999 de stabilire a normelor comune pentru programele de ajutor direct în cadrul politicii agricole comune (1), modificat de Regulamentul (CE) nr. 1244/2001 (2), în special articolul 11 alineatul 4,

întrucât:

(1) Articolul 2a din Regulamentul (CE) nr. 1259/1999 instituie un sistem simplificat pentru plățile care urmează să se efectueze în cadrul anumitor programe de ajutor. Pentru a se îndeplini obiectivul de simplificare urmărit de acest sistem, este necesar să se simplifice modalitățile de acordare a ajutoarelor în cauză, prin derogare de la anumite dispoziții din regulamentele vizate în articolul menționat anterior, precum și de la regulamentele adoptate pentru punerea în aplicare a acestora, în special în ceea ce privește condițiile de eligibilitate, termenele de respectat pentru cereri și plăți și dispozițiile de control.

(2) În vederea simplificării, agricultorii trebuie să primească, dacă ei solicită acest lucru, un formular de cerere completat de administrația națională. Este necesar ca această cerere unică să înlocuiască cererile separate existente pentru ajutoarele vizate și să servească atât pentru ajutoarele pentru suprafețe agricole, cât și pentru ajutoarele pentru animale. Acceptarea cererii trebuie să garanteze plata către agricultor a unei sume fixe, fără ca acesta să mai fie obligat să își reînnoiască cererea pe tot parcursul perioadei de participare. Din motive de claritate, trebuie să se precizeze plățile care vor fi incluse la calcularea sumei de acordat în cadrul sistemului simplificat, precum și cursul de schimb aplicabil pentru statele membre care nu au adoptat moneda euro.

(3) Este important să se stabilească norme specifice pentru a simplifica la maximum procedurile de control, fără însă a mări riscul apariției unor cereri duble. În acest scop, este oportun să se prevadă o blocare temporară a suprafețelor sau a numărului de drepturi la primă corespunzătoare sumei care trebuie acordată în cadrul sistemului simplificat, în sensul că suprafețele și/sau drepturile la prima pentru animale, pentru care s-a înaintat o cerere simplificată de ajutor, trebuie să intre sub incidența unor condiții, precum și a unor norme specifice care să reglementeze calcularea numărului de hectare și de drepturi la prima pentru animale corespunzătoare perioadei de referință, precum și calcularea sumei maxime care urmează să fie luată în considerare. Parcelele și drepturile la primă corespunzătoare sumei de acordat în cadrul sistemului simplificat trebuie să facă obiectul unei declarații care să rămână valabilă pe întreaga perioadă de participare la sistemul simplificat. În ceea ce privește ajutorul pentru transformarea paielor de in destinat producției de fibre, prevăzut în articolul 2 din Regulamentul (CE) nr. 1673/2000 al Consiliului din 27 iulie 2000 privind organizarea comună a piețelor din sectorul inului și al cânepei destinate producției de fibre (3), această declarație trebuie să înlocuiască cererea anuală de ajutor pentru suprafețe agricole prevăzută în articolul 7 alineatul 1 din Regulamentul (CE) nr. 245/2001 al Comisiei din 5 februarie 2001 de stabilire a normelor de punere în aplicare a Regulamentului (CE) nr. 1673/2000 al Consiliului privind organizarea comună a piețelor din sectorul inului și al cânepei destinate producției de fibr (4), modificat de Regulamentul (CE) nr. 1093/2001 (5).

(4) Cu toate că este necesar ca agricultorii să fie obligați să păstreze o suprafață și un număr de drepturi la primă minime, ei trebuie să poată dispune de suprafața și de drepturile la primă care nu sunt acoperite de suma care urmează să fie acordată în cadrul sistemului simplificat. În cazuri justificate în mod corespunzător, cum ar fi expirarea unui contract de închiriere, programe de restructurare sau o intervenție publică, statele membre trebuie să poată autoriza agricultorii să înlocuiască parcelele declarate cu parcele echivalente. Pentru a asigura neutralitatea bugetară, condițiile de eligibilitate aplicabile suprafețelor care au beneficiat de ajutoare în cadrul sistemului simplificat trebuie să rămână aplicabile pentru suprafețele corespunzătoare care urmează să fie blocate pentru a beneficia de sistemul simplificat.

(5) În ceea ce privește plățile pentru extensificare, suprafețele pentru care se acordă acea parte din suma de acordat în cadrul sistemului simplificat care este aferentă extensificării trebuie să fie blocate, cum se întâmplă în cazul suprafețelor corespunzătoare ajutorului pentru suprafețe agricole. Dacă un agricultor deține animale, necesitatea de a se conforma dispozițiilor privind modurile extensive de producție implică faptul că anumite norme care reglementează densitatea vitelor continuă să se aplice suprafețelor în cauză. Totuși, trebuie să se asigure un grad de flexibilitate care să îi permită agricultorului să se angajeze să respecte anumite condiții privind numărul maxim de animale pe care urmează să le dețină pe parcursul întregii perioade de participare la sistemul simplificat.

(6) Dacă agricultorul nu deține parcele sau drepturi la primă care să poată fi blocate, corespunzătoare numărului de hectare sau de animale notificat de către autoritatea competentă și, având în vedere investiția necesară pentru a cumpăra sau a închiria o parcelă sau un drept la primă, statele membre trebuie să poată accepta o declarație privind o suprafață sau un număr de drepturi la primă care nu corespund numărului notificat de hectare sau de drepturi la prima pentru animale. Într-un astfel de caz, suma care trebuie acordată în cadrul sistemului simplificat trebuie să facă obiectul unei reduceri proporționale.

(7) Conform Regulamentului (CE) nr. 1259/1999, normele de punere în aplicare a sistemului simplificat trebuie să cuprindă, de asemenea, dispoziții cu scopul de a evita cererile duble în ceea ce privește suprafața și producția acoperite de sistemul simplificat. Astfel, este necesar ca agricultorilor care primesc un ajutor în cadrul sistemului simplificat să nu li se permită să primească alte ajutoare directe aferente aceluiași an calendaristic. Este oportun să se prevadă o derogare în cazurile în care regulamentele aplicabile permit cumularea ajutoarelor.

(8) În sensul neutralității bugetare, este necesar ca suprafețele și numărul de drepturi la primă care servesc la stabilirea eligibilității în cadrul sistemului simplificat și care au fost blocate să fie luate în considerare la calcularea depășirii suprafețelor de bază sau a plafoanelor în cauză, prin reducerea suprafețelor de bază sau a plafoanelor corespunzătoare ale primelor pentru animale. Totuși, dat fiind faptul că agricultorii care participă la sistemul simplificat nu au obligația de a practica un anumit tip de cultură sau de a deține animale pentru a avea dreptul la ajutor, reducerea proporțională care se aplică în cazul depășirii suprafeței sau a plafoanelor nu trebuie să se aplice suprafeței sau drepturilor acestor agricultori.

(9) În vederea protejării intereselor financiare ale Comunității, este necesar să se prevadă un sistem de sancțiuni aplicabile în caz de nerespectare a dispozițiilor din prezentul regulament. În acest scop, trebuie să se facă trimitere la normele stabilite de Regulamentul (CE) nr. 2419/2001 al Comisiei din 11 decembrie 2001 de stabilire a normelor de punere în aplicare a sistemului integrat de gestiune și control privind anumite programe de ajutor comunitar, instituite de Regulamentul (CEE) nr. 3508/92 al Consiliului (6), modificat de Regulamentul (CE) nr. 2550/2001 (7).

(10) În vederea reducerii costului controalelor, participanții la sistemul simplificat trebuie să constituie o populație distinctă, în scopul controlului prin eșantionare prevăzut în Regulamentul (CEE) nr. 2419/2001, și trebuie să se stabilească o rată redusă a controalelor.

(11) Având în vedere necesitatea informării Comisiei în mod detaliat cu privire la măsurile adoptate de statele membre pentru punerea în aplicare a Regulamentului (CE) nr. 1259/1999, trebuie să se adopte norme privind conținutul și calendarul comunicărilor privind sistemul simplificat, în conformitate cu articolul 9 din regulamentul menționat anterior, luându-se în considerare termenele limită care trebuie respectate pentru stabilirea bugetului comunitar și pe baza modelelor existente în ceea ce privește conținutul.

(12) Comitetele de gestionare în cauză nu au emis un aviz în termenul stabilit de președinții lor,

ADOPTĂ PREZENTUL REGULAMENT:

Articolul 1

Obiectul și sfera de aplicare

(1) Prezentul regulament stabilește normele de punere în aplicare a sistemului simplificat pentru plățile care se efectuează în cadrul anumitor programe de ajutor, prevăzut în articolul 2a din Regulamentul (CE) nr. 1259/1999 (denumit în continuare „sistem simplificat”).

(2) Prin derogare de la dispozițiile enumerate în anexă, agricultorii pot beneficia de plățile prevăzute în articolul 2a alineatul (1) din Regulamentul (CE) nr. 1259/1999, în condițiile stabilite în prezentul regulament.

Normele stabilite în regulamentele de punere în aplicare a dispozițiilor menționate în anexă continuă să se aplice, excepție făcând dispozițiile speciale prevăzute în prezentul regulament.

Articolul 2

Cererea

(1) Autoritatea competentă trimite un formular de cerere (denumit în continuare „cerere simplificată de ajutor”) agricultorilor care și-au manifestat dorința de a solicita un ajutor în cadrul sistemului simplificat. În acest formular se indică:

(a) suma la care are drept agricultorul în conformitate cu articolul 2a alineatele (3) și (4) din Regulamentul (CE) nr. 1259/1999 (denumită în continuare „suma de acordat în cadrul sistemului simplificat”);

(b) numărul de hectare și/sau de drepturi la prima pentru animale care trebuie blocate în sensul articolului 8 alineatul (1) din prezentul regulament, pe durata participării la sistemul simplificat, și/sau numărul de animale stabilit în conformitate cu articolul 4 și articolul 12 alineatul (3);

(c) interdicția de transfer prevăzută în articolul 5.

Pentru statele membre care nu au adoptat moneda euro, suma de acordat în cadrul sistemului simplificat se convertește în monedă națională pe baza cursului de schimb aplicabil la 1 ianuarie în fiecare an calendaristic pentru care se acordă suma în cauză.

(2) Cererea simplificată de ajutor, aprobată în mod corespunzător și semnată fără rezerve de către agricultor, însoțită, dacă este cazul, de declarațiile prevăzute în articolul 11 alineatul (1) și în articolul 12 alineatul (1), se înaintează autorității competente până la o dată care urmează să fie fixată de statul membru în cauză, dar care nu poate fi ulterioară datei de 1 septembrie.

În caz de depunere cu întârziere a cererii în sensul articolului 13 din Regulamentul (CE) nr. 2419/2001, reducerea prevăzută în articolul 13 alineatul (1) primul paragraf din regulamentul menționat anterior nu se aplică decât sumei care se plătește în primul an de participare la sistemul simplificat.

Cererea simplificată de ajutor se tratează ca o cerere de ajutor în sensul articolului 2 literele (i) și (j) din Regulamentul (CE) nr. 2419/2001.

Articolul 3

Calcularea sumei

(1) Suma pe care un agricultor o poate primi în cadrul sistemului simplificat cuprinde toate sumele acordate pentru perioadele de referință menționate în articolul 2a alineatul (3) primul paragraf literele (a) și (b) din Regulamentul (CE) nr. 1259/1999 până la o dată care urmează să fie stabilită de statele membre, dar care nu poate fi ulterioară datei de 30 iunie din anul în cursul căruia agricultorul solicită să participe la sistemul simplificat.

(2) În cazul aplicării articolului 3 alineatul (2) din Regulamentul (CE) nr. 1259/1999 în timpul perioadelor de referință, sumele se calculează conform aceleiași metode ca și sumele care ar fi fost acordate înainte de aplicarea dispoziției menționate anterior.

(3) În ceea ce privește anul calendaristic 2002, se includ următoarele plăți aferente anului calendaristic 1999:

(a) plățile în funcție de suprafețe, prevăzute pentru culturile arabile, inclusiv plățile pentru scoaterea temporară a terenurilor din circuitul agricol, suplimentul și ajutorul special pentru grâul dur, prevăzute în articolele 2, 4, 5, 6, 6a, 7 și articolul 12 primul paragraf a unsprezecea liniuță din Regulamentul (CEE) nr. 1765/92 al Consiliului (8);

(b) prima specială, prima pentru vacile pentru alăptare, inclusiv pentru juninci, inclusiv prima națională suplimentară pentru vacile pentru alăptare, dacă aceasta face obiectul unei cofinanțări, precum și plata pentru extensificare, prevăzute în articolul 4 literele (b), (d) și (h) din Regulamentul (CEE) nr. 805/68 al Consiliului (9).

(4) Sumele aferente ajutorului pentru suprafețe agricole și primei pentru animale se calculează separat. Aceste două tipuri de ajutor se denumesc în continuare „componenta ajutor pentru suprafețe” și, respectiv, „componenta primă pentru animale” din suma de acordat în cadrul sistemului simplificat.

Articolul 4

Stabilirea numărului de hectare și/sau a numărului de drepturi la primă

(1) În cazul în care un agricultor a primit ajutoare pentru suprafețele agricole, autoritatea competentă îl informează cu privire la numărul de hectare, rotunjit la două zecimale, care corespunde diferitelor tipuri de ajutoare pentru suprafețele agricole incluse în suma de acordat în cadrul sistemului simplificat.

În cazul plăților pentru culturi arabile, numărul de hectare se calculează separat pentru fiecare cultură pentru care statele membre stabilesc o suprafață de bază, în conformitate cu articolul 3 și/sau articolul 5 din Regulamentul (CE) nr. 1251/1999 al Consiliului (10).

(2) Dacă un agricultor a beneficiat de o plată pentru extensificare, autoritatea competentă îl informează cu privire la numărul de hectare, rotunjit la două zecimale, care corespunde părții reprezentând plata pentru extensificare din suma de acordat în cadrul sistemului simplificat, și cu privire la numărul de animale stabilit în conformitate cu articolul 12 alineatul (3) din prezentul regulament.

(3) Dacă un agricultor a primit prime pentru animale, autoritatea competentă îl informează cu privire la numărul de drepturi la primă care corespund părții reprezentând prima pentru animale din suma de acordat în cadrul sistemului simplificat.

Pentru bovine, acest număr se rotunjește la o zecimală. Pentru ovine și caprine, se aplică articolul 14 din Regulamentul (CEE) nr. 3567/92 al Comisiei (11).

(4) Numărul de hectare și de drepturi la prima pentru animale, menționate în alineatele (1), (2) și (3) din prezentul regulament, se calculează:

(a) pe baza numărului mediu de hectare și/sau de drepturi la prima pentru animale pentru care s-a acordat ajutorul în cei trei ani calendaristici precedenți anului în care s-a înaintat cererea, dacă se aplică articolul 2a alineatul (3) primul paragraf litera (a) din Regulamentul (CE) nr. 1259/1999;

(b) pe baza numărului de hectare și/sau de drepturi la prima pentru animale pentru care s-a acordat ajutorul în anul calendaristic precedent anului în care s-a înaintat cererea, dacă se aplică articolul 2a alineatul (3) primul paragraf litera (b) din Regulamentul (CE) nr. 1259/1999.

(5) Un agricultor care nu dispune de parcele și/sau de numărul de drepturi la primă care corespunde numărului de hectare sau de drepturi la prima pentru animale calculat în conformitate cu articolul 4 poate fi autorizat de statul membru în cauză să declare o suprafață care să corespundă parcelelor de care dispune și/sau să declare numărul de drepturi la primă de care dispune.

În acest caz, suma de acordat în cadrul sistemului simplificat se calculează pe baza suprafeței și/sau a drepturilor la prima pentru animale menționate în primul paragraf. Această sumă nu poate depăși în nici un caz suma calculată în conformitate cu articolul 3.

(6) Dacă se aplică articolul 2a alineatul (4) al doilea paragraf din Regulamentul (CE) nr. 1259/1999, numărul de hectare și/sau de drepturi la prima pentru animale, stabilit în conformitate cu alineatul (4) din prezentul articol, face obiectul unei reduceri proporționale, astfel încât să corespundă sumei maxime de 1 250 EUR.

În funcție de alegerea agricultorului, reducerea se aplică în primul rând părții reprezentând ajutorul pentru suprafețe agricole, iar apoi părții reprezentând prima pentru animale din suma de acordat în cadrul sistemului simplificat sau, în primul, rând părții reprezentând prima pentru animale, și apoi părții reprezentând ajutorul pentru suprafețele agricole.

Articolul 5

Interdicția de transfer

Cu excepția cazurilor de succesiune și indiferent de metoda utilizată, agricultorul nu poate transfera total, parțial, temporar, cu sau fără transferul exploatației, parcelele și/sau numărul de drepturi la primă care corespund numărului de hectare și/sau de drepturi la prima pentru animale stabilit în conformitate cu articolul 4.

Articolul 6

Plata

Plata se efectuează după data de 1 noiembrie în fiecare an calendaristic vizat și cel mai târziu la 30 iunie în anul următor.

Articolul 7

Retragerea

(1) Un agricultor își poate exprima în orice moment intenția de a se retrage din sistemul simplificat. Totuși, retragerea intră în vigoare la 1 ianuarie în anul calendaristic următor anului în care s-a efectuat declarația intenției de retragere.

Agricultorul nu mai poate prezenta o nouă cerere de participare la sistemul simplificat.

(2) Dacă articolul 15 alineatul (4) este aplicabil, agricultorului nu i se permite să se retragă din sistemul simplificat în timpul anului calendaristic următor.

(3) Dacă un agricultor decedează după ce a înaintat o cerere în cadrul sistemului simplificat, succesorii săi au dreptul să primească suma la care ar fi fost îndreptățit agricultorul în cadrul sistemului simplificat, cu condiția ca aceștia să îndeplinească condițiile necesare pentru participarea la sistemul simplificat. Dacă succesorii nu îndeplinesc condițiile menționate, ei nu au dreptul la suma la care ar fi fost îndreptățit agricultorul în cadrul sistemului simplificat decât pentru anul calendaristic în care a survenit decesul agricultorului.

Articolul 8

Cererile duble

(1) O suprafață sau o producție pentru care s-a înaintat o cerere simplificată de ajutor nu poate face obiectul unei cereri de obținere a unui alt ajutor direct menționat în lista cuprinsă în anexa la Regulamentul (CE) nr. 1259/1999.

(2) Alineatul (1) nu se aplică în următoarele cazuri:

(a) dispoziții tranzitorii privind sectorul cerealelor în Portugalia, prevăzute în Regulamentul Consiliului (CEE) nr. 3653/90 (12);

(b) plăți pentru producători, prevăzute în articolele 4 și 5 din Regulamentul (CE) nr. 2799/98 al Consiliului (13) și în articolele 2 și 3 din Regulamentul (CE) nr. 2800/98 al Consiliului (14);

(c) ajutor pentru producția de semințe pentru culturile arabile și pentru orez, prevăzut în articolul 3 din Regulamentul (CEE) nr. 2358/71 al Consiliului (15);

(d) prima de desezonalizare și prima pentru sacrificare, prevăzute în articolele 5 și 11 din Regulamentul (CE) nr. 1254/1999 al Consiliului (16);

(e) prima pentru produse lactate și plata suplimentară, prevăzute în articolele 16 și 17 din Regulamentul (CE) nr. 1255/1999 al Consiliului (17);

(f) ajutoarele pentru regiunile ultraperiferice, prevăzute în articolul 9, articolul 12 alineatul (1) și articolul 16 din Regulamentul (CE) nr. 1452/2001 al Consiliului (18), în articolele 9, 13, 16, 17, 22, 27, în articolul 28 alineatul (1) și în articolul 30 din Regulamentul (CE) nr. 1453/2001 al Consiliului (19), precum și în articolele 5, 6, 9, 13, 14 și 17 din Regulamentul (CEE) nr. 1454/2001 al Consiliului (20);

(g) ajutoarele în favoarea insulelor mici din Marea Egee, prevăzute în articolele 6, 7, 8, 9, 11 și 12 din Regulamentul (CEE) nr. 2019/93 al Consiliului (21).

Articolul 9

Cererile compatibile

(1) Un agricultor care a solicitat să beneficieze de ajutoarele enumerate în anexa la Regulamentul (CE) nr. 1259/1999, ajutoare pentru care termenul de depunere a cererilor expiră la o dată anterioară datei de expirare a termenului fixat de statul membru în cauză pentru cererile aferente sistemului simplificat, poate participa la sistemul simplificat cu condiția să retragă cererile pe care le-a înaintat pentru ajutoarele în cauză și să renunțe la plățile corespunzătoare.

(2) Alineatul (1) nu se aplică agricultorilor care au făcut obiectul unui control în temeiul Regulamentului (CE) nr. 2419/2001 și care au fost informați cu privire la faptul că s-au constatat nereguli legate de cererea de ajutor.

Articolul 10

Ajutorul pentru inul destinat producției de fibre

Dacă un agricultor care participă la sistemul simplificat a încheiat un contract pentru a obține un ajutor pentru transformarea paielor de in destinat producției de fibre, în conformitate cu articolul 2 din Regulamentul (CE) nr. 1673/2000, prin derogare de la articolul 7 alineatul (1) din Regulamentul (CE) nr. 245/2001, cererea de ajutor pentru suprafețele agricole aferentă parcelelor cultivate cu in destinat producției de fibre se înlocuiește, pe durata întregii perioade de participare la sistemul simplificat, cu declarația prevăzută în articolul 11 alineatul (1) din prezentul regulament, fără să aducă atingere articolului 5 alineatul (1) litera (c) din Regulamentul (CE) nr. 245/2001.

Articolul 11

Declarațiile privind suprafețele

(1) Un agricultor care a primit ajutoare pentru suprafețele agricole și/sau o plată pentru extensificare declară, în conformitate cu articolul 6 alineatul (6) din Regulamentul (CEE) nr. 3508/92 al Consiliului (22), parcelele agricole, inclusiv suprafețele furajere sau parcelele care fac obiectul unei măsuri de scoatere temporară a terenurilor în afara circuitului agricol, care corespund numărului de hectare ale suprafeței sau ale suprafețelor care trebuie blocate, număr care i-a fost notificat de către autoritatea competentă în conformitate cu articolul 2 alineatul (1) litera (b) din prezentul regulament.

(2) Parcelele declarate în conformitate cu alineatul (1), corespunzătoare numărului de hectare din partea reprezentând ajutorul pentru suprafețele agricole din suma de acordat în cadrul sistemului simplificat pentru plățile aferente culturilor arabile, trebuie să îndeplinească condițiile de eligibilitate fixate în articolul 7 din Regulamentul (CE) nr. 1251/1999.

(3) Parcelele declarate în conformitate cu alineatul (1) corespunzătoare părții reprezentând ajutorul pentru extensificare din suma de acordat în cadrul sistemului simplificat, trebuie să respecte dispozițiile din articolul 2a alineatul (6) din Regulamentul (CE) nr. 1259/1999.

(4) Declarația prevăzută în alineatul (1) rămâne valabilă până la sfârșitul anului 2005, cu excepția cazurilor în care agricultorul se retrage în mod explicit din sistemul simplificat, sau în caz de pierdere a dreptului de a beneficia de sistemul simplificat în temeiul articolul 7 alineatul (3).

(5) În circumstanțe justificate în mod corespunzător, statele membre pot să autorizeze agricultorul să își modifice declarația, cu condiția să respecte numărul de hectare notificat, condițiile de eligibilitate impuse pentru suprafața în cauză, stabilite în articolul 7 din Regulamentul (CE) nr. 1251/1999, precum și randamentul suprafeței vizate, sau să accepte aplicarea articolului 4 alineatul (5) din prezentul regulament.

Articolul 12

Declarațiile privind primele pentru animale

(1) Un agricultor care a primit prime pentru animale declară că acceptă, pe durata participării sale la sistemul simplificat, o reducere corespunzătoare numărului de drepturi la prima pentru animale care trebuie blocate, număr care i-a fost notificat de către autoritatea competentă în conformitate cu articolul 2 alineatul (1) litera (b). Această reducere se aplică:

(a) drepturilor sale individuale la primă, după cum se prevede în articolul 6 alineatul (1) din Regulamentul (CE) nr. 2467/98 al Consiliului (23) și

(b) plafonului său individual, prevăzut în articolul 7 alineatul (1) din Regulamentul (CE) nr. 1254/1999.

(2) Articolul 23 alineatul (2) din Regulamentul (CE) nr. 2342/1999 al Comisiei (24) și articolul 6a alineatul (2) din Regulamentul (CEE) nr. 3567/92 nu sunt aplicabile drepturilor la primă la care se referă reducerea temporară prevăzută în alineatul (1).

(3) Un agricultor care a primit plăți pentru extensificare se angajează să nu dețină, în medie pe durata unui an calendaristic, mai multe bovine exprimate în unități „animale mari”, conform anexei III la Regulamentul (CE) nr. 1254/1999, decât fie numărul mediu de bovine luat în considerare pentru calcularea densității de bovine, fie numărul de bovine luat în calcul în ultimul an în care agricultorul a primit o plată pentru extensificare, dacă acest număr din urmă este mai ridicat.

În sensul aplicării primului paragraf, numărul de bovine se rotunjește la numărul întreg următor.

(4) Declarația menționată în alineatul (1) rămâne valabilă până la sfârșitul anului 2005, cu excepția cazurilor în care agricultorul se retrage în mod explicit din sistemul simplificat sau își pierde dreptul de a beneficia de sistemul simplificat în temeiul articolului 7 alineatul (3).

(5) În circumstanțe justificate în mod corespunzător, statele membre pot să autorizeze agricultorul să își modifice declarația cu condiția să respecte numărul de drepturi la primă notificat sau să accepte aplicarea articolul 4 alineatul (5).

Articolul 13

Suprafețe de bază și plafoane

(1) Reducerea proporțională a ajutorului pentru suprafețe agricole, prevăzută în articolul 2 alineatul (4) și în articolul 5 din Regulamentul (CE) nr. 1251/1999, în articolul 3 alineatul (1) din Regulamentul (CE) nr. 1577/96 al Consiliului (25) și în articolul 6 alineatul (5) din Regulamentul (CE) nr. 3072/95 al Consiliului (26), nu este aplicabilă suprafețelor vizate în articolul 4 alineatul (1) din prezentul regulament.

Pentru a calcula depășirea suprafețelor prevăzute în articolul 2 alineatul (4) și în articolul 5 din Regulamentul (CE) nr. 1251/1999, în articolul 3 alineatul (1) din Regulamentul (CE) nr. 1577/96 și în articolul 6 alineatul (5) din Regulamentul (CE) nr. 3072/95, se scade din suprafețele vizate numărul corespunzător de hectare al suprafețelor prevăzute în articolul 4 alineatul (1) din prezentul regulament.

(2) În sensul articolului 3 alineatul (7) din Regulamentul (CE) nr. 1251/1999, randamentul suprafețelor menționate în articolul 11 alineatul (1) din prezentul regulament se asimilează randamentului regiunilor de producție din care fac parte suprafețele în cauză.

Nu este aplicabilă reducerea proporțională privind ajutorul pentru suprafețele agricole pentru anul comercial următor, prevăzută în articolul 3 alineatul (7) din Regulamentul (CE) nr. 1251/1999.

(3) Nu se aplică reducerea proporțională a numărului de animale eligibile, prevăzută în articolul 4 alineatul (4) și în articolul 10 alineatul (1) din Regulamentul (CE) nr. 1254/1999.

Pentru a calcula depășirea plafoanelor prevăzute în articolul 4 alineatul (4), în articolul 7 alineatul (2) și în articolul 10 alineatul (1) din Regulamentul (CE) nr. 1254/1999, se scade din aceste plafoane numărul de animale pe primă corespunzător, pentru care agricultorul a primit prime pentru animale în perioadele de referință vizate.

Articolul 14

Controale

(1) Cererile simplificate de ajutor nu sunt luate în considerare în ratele de control aferente controalelor pe loc privind cererile de ajutor pentru animale sau pentru suprafețele agricole, prevăzute în articolul 18 alineatul (1) din Regulamentul (CE) nr. 2419/2001.

(2) În timpul primului an de aplicare a sistemului simplificat, cel puțin 2 % din cererile simplificate de ajutor sunt selectate pentru controale pe loc.

În decursul anilor următori, cel puțin 3 % din agricultorii care au solicitat să beneficieze de sistemul simplificat sau care participă la acesta sunt selecționați pentru controale pe loc.

(3) Solicitanții care, în timpul anului în care au aderat la sistemul simplificat, au fost supuși unui control pe loc, în conformitate cu articolul 19 din Regulamentul (CE) nr. 2419/2001, sunt contabilizați în eșantionul aferent sistemului simplificat.

Articolul 15

Reduceri și excluderi

(1) Cu excepția cazurilor de forță majoră sau în împrejurările excepționale definite în articolul 48 din Regulamentul (CE) nr. 2419/2001, dacă în urma unui control administrativ sau a unui control pe loc reiese că nu se respectă una sau mai multe din condițiile privind ajutorul pentru suprafețele agricole, fixate de statele membre în conformitate cu articolul 2a alineatul (6) din Regulamentul (CE) nr. 1259/1999 sau stabilite în articolul 5 și articolul 11 alineatul (1) din prezentul regulament, și că diferența dintre suprafața declarată și suprafață determinată în sensul articolului 2 litera (r) din Regulamentul (CE) nr. 2419/2001 este mai mare de 3 %, fără a depăși totuși 30 % din suprafața determinată, partea reprezentând ajutorul pentru suprafețe agricole din suma de acordat în cadrul sistemului simplificat face obiectul unei reduceri în anul calendaristic vizat, reducerea fiind egală cu dublul diferenței constatate.

Dacă diferența este mai mare de 30 % din suprafața determinată, nu se acordă nici un ajutor pentru partea reprezentând ajutor pentru suprafețele agricole din suma de acordat în cadrul sistemului simplificat în anul calendaristic luat în considerare.

(2) Dacă nu se respectă condițiile enunțate în articolul 12 alineatul (3), nu se plătește partea reprezentând plata pentru extensificare din suma de acordat în cadrul sistemului simplificat.

Dacă suprafața declarată prevăzută în articolul 4 alineatul (2) este mai mare cu mai mult de 10 % față de suprafața determinată, nu se plătește partea reprezentând plata pentru extensificare din suma de acordat în cadrul sistemului simplificat. În plus, suma de acordat în cadrul sistemului simplificat se reduce până la un nivel de 50 % din partea reprezentând plata pentru extensificare.

(3) Dacă în urma unui control pe loc se arată că nu se respectă obligațiile prevăzute în articolul 5 din Regulamentul (CEE) nr. 3508/92, articolul 39 din Regulamentul (CE) nr. 2419/2001 se aplică părții reprezentând prima pentru animale din suma fixată pentru anul în cauză.

(4) Dacă se arată că condițiile menționate în alineatul (1) nu sunt respectate în mod deliberat, pentru plățile datorate în anul calendaristic următor se aplică aceleași excluderi sau același nivel de reduceri ca și cele calculate pentru anul în timpul căruia survine nerespectarea, fără a se aduce atingere unor alte eventuale excluderi sau reduceri efectuate în timpul anului respectiv.

(5) Excluderile și reducerile prevăzute în alineatele (1)–(4) nu se aplică agricultorilor care au prezentat informații exacte sau care pot demonstra în alt mod că nu au comis o eroare.

Articolul 16

Transmiterea informațiilor către Comisie

(1) Dacă statele membre decid să pună în aplicare sistemul simplificat, ele furnizează Comisiei detalii privind măsurile adoptate în acest scop, precum și un raport privind stadiul punerii în aplicare a sistemului simplificat, inclusiv evaluarea efectelor acestuia, până cel târziu la 31 decembrie în fiecare an. Primul raport se prezintă cel târziu la 31 martie 2003.

(2) Statele membre comunică în fiecare an o listă a cererilor acceptate în cadrul sistemului simplificat, până cel târziu la 15 septembrie în anul calendaristic la care se raportează cererile în cauză, indicând sumele stabilite pentru aceste cereri în conformitate cu articolul 3, precum și sumele corespunzătoare acordate în cadrul fiecărui program de ajutor care intră sub incidența acestor regulamente. Statele membre furnizează, de asemenea, datele comunicate agricultorilor conform articolului 4 alineatele (1), (2) și (3).

În ceea ce privește modelul care trebuie respectat pentru comunicarea acestor date, articolul 6 alineatul (5) din Regulamentul (CE) nr. 613/97 al Comisiei (27), articolul 26 din Regulamentul (CE) nr. 2316/1999 al Comisiei (28) și articolul 3 din Regulamentul (CE) nr. 1644/96 al Comisiei (29) se aplică mutatis mutandis.

(3) Statele membre comunică în fiecare an numărul cazurilor de retragere și suma corespunzătoare plătită înainte de retragere ca ajutor anual în cadrul sistemului simplificat.

Articolul 17

Intrare în vigoare

Prezentul regulament intră în vigoare în a șaptea zi de la publicarea în Jurnalul Oficial al Comunităților Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 28 decembrie 2001. Pentru Comisie Franz FISCHLER Membru al Comisiei

(1) JO L 160, 26.6.1999, p. 113.

(2) JO L 173, 27.6.2001, p. 1.

(3) JO L 193, 29.7.2000, p. 16.

(4) JO L 35, 6.2.2001, p. 18.

(5) JO L 150, 6.6.2001, p. 17.

(6) JO L 327, 12.12.2001, p. 11.

(7) JO L 341, 22.12.2001, p. 105.

(8) JO L 181, 1.7.1992, p. 12.

(9) JO L 148, 28.6.1968, p. 24.

(10) JO L 160, 26.6.1999, p. 1.

(11) JO L 362, 11.12.1992, p. 41.

(12) JO L 362, 27.12.1990, p. 28.

(13) JO L 349, 24.12.1998, p. 1.

(14) JO L 349, 24.12.1998, p. 8.

(15) JO L 246, 5.11.1971, p. 1.

(16) JO L 160, 26.6.1999, p. 21.

(17) JO L 160, 26. 6.1999, p. 48.

(18) JO L 198, 21.7.2001, p. 11.

(19) JO L 198, 21.7.2001, p. 26.

(20) JO L 198, 21.7.2001, p. 45.

(21) JO L 184, 27.7.1993, p. 1.

(22) JO L 355, 5.12.1992, p. 1.

(23) JO L 312, 20.11.1998, p. 1.

(24) JO L 281, 4.11.1999, p. 30.

(25) JO L 206, 16.8.1996, p. 4.

(26) JO L 329, 30.12.1995, p. 18.

(27) JO L 94, 9.4.1997, p. 1.

(28) JO L 280, 30.10.1999, p. 43.

(29) JO L 207, 17.8.1996, p. 1.